CELEX: 32012D0404
Language: bg
Date: 2012-07-16 00:00:00
Title: 2012/404/ЕС: Решение на Съвета от 16 юли 2012 година за удължаване на срока на прилагане на подходящите мерки, установени спрямо Република Гвинея в Решение 2011/465/ЕС, и за изменение на това решение

18.7.2012   
            
            
               BG
            
            
               Официален вестник на Европейския съюз
            
            
               L 188/17
            
         РЕШЕНИЕ НА СЪВЕТА
   от 16 юли 2012 година
   за удължаване на срока на прилагане на подходящите мерки, установени спрямо Република Гвинея в Решение 2011/465/ЕС, и за изменение на това решение
   (2012/404/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Споразумението за партньорство между членовете на Групата страни от Африка, Карибите и Тихоокеанския басейн, от една страна, и Европейската общност и нейните държави членки, от друга страна, подписано в Котону на 23 юни 2000 г. (1), последно изменено в Уагадугу на 22 юни 2010 г. (2) („Споразумението за партньорство АКТБ—ЕС“), и по-специално член 96 от него,
   като взе предвид Вътрешното споразумение между представителите на правителствата на държавите членки, заседаващи в рамките на Съвета, относно мерките, които да бъдат предприети, и процедурите, които да бъдат следвани, за изпълнение на Споразумението за партньорство АКТБ-ЕС (3), и по-специално член 3 от него,
   като взе предвид предложението на Европейската комисия,
   като има предвид, че:
   
               (1)
            
            
               С Решение 2011/465/ЕС на Съвета (4) се установяват подходящи мерки в съответствие с член 96 от Споразумението за партньорство АКТБ—ЕС по отношение на Република Гвинея.
            
         
               (2)
            
            
               С Решение 2011/465/ЕС се определя, че възстановяването на сътрудничеството с Република Гвинея по 10-ия европейски фонд за развитие зависи от изпълнението на следните два целеви показателя: изготвянето и приемането от компетентните органи преди края на 2011 г. на подробен график за провеждането на парламентарни избори, включващ дата и предварителни етапи/подготвителни действия, и действителното провеждане на свободни и прозрачни парламентарни избори.
            
         
               (3)
            
            
               До днешна дата нито един от тези два целеви показателя не е изпълнен.
            
         
               (4)
            
            
               Следователно е необходимо да се удължи срокът на прилагане на подходящите мерки, посочени в Решение 2011/465/ЕС, и посоченият в същите мерки краен срок за провеждане на парламентарни избори в Република Гвинея да се отложи до края на 2012 г.,
            
         ПРИЕ НАСТОЯЩОТО РЕШЕНИЕ:
   Член 1
   Срокът на действие на Решение 2011/465/ЕС се удължава с 12 месеца. За тази цел в член 3 от решение 2011/465/ЕС датата „19 юли 2012 г.“ се заменя с датата „19 юли 2013 г.“.
   Член 2
   Крайният срок за провеждане на парламентарни избори в Република Гвинея, посочен в подходящите мерки, установени в приложението към Решение 2011/465/ЕС, в лявата колона, озаглавена „Ангажименти на Гвинея“ в „Таблицата на поетите ангажименти“, се удължава до края на 2012 г.
   Член 3
   Писмото от приложението към настоящото решение се адресира до властите на Република Гвинея.
   Член 4
   Настоящото решение влиза в сила в деня на приемането му.
   
      Съставено в Брюксел на 16 юли 2012 година.
      
         
            За Съвета
         
         
            Председател
         
         S. ALETRARIS
      
   
   
      (1)  ОВ L 317, 15.12.2000 г., стр. 3.
   
      (2)  Споразумението за второ изменение на Споразумението за партньорство между членовете на групата държави от Африка, Карибите и Тихоокеанския басейн, от една страна, и Европейската общност и нейните държави-членки, от друга страна, подписано в Котону на 23 юни 2000 г., изменено за първи път в Люксембург на 25 юни 2005 г. (ОВ L 287, 4.11.2010 г., стр. 3).
   
      (3)  ОВ L 317, 15.12.2000 г., стр. 376.
   
      (4)  ОВ L 195, 27.7.2011 г., стр. 2.
   
      ПРИЛОЖЕНИЕ
      
         ПИСМО ДО ПРЕЗИДЕНТА И МИНИСТЪР-ПРЕДСЕДАТЕЛЯ НА РЕПУБЛИКА ГВИНЕЯ
      
      Уважаеми г-н Президент,
      Уважаеми г-н Министър-председател,
      Като приветства отбелязания от Република Гвинея напредък по отношение на възстановяването на конституционния ред, по-специално вследствие на мирното приключване на президентските избори през 2010 г. и встъпването в длъжност на законен президент и назначаването на цивилно правителство, през юли 2011 г. Съветът на Европейския съюз смекчи подходящите мерки, установени по отношение на Република Гвинея.
      В своето Решение 2011/465/ЕС от 18 юли 2011 г. Съветът на Европейския съюз посочи, че възстановяването на сътрудничеството с Република Гвинея по 10-ия европейски фонд за развитие (ЕФР) може да се извърши на два етапа в зависимост от отбелязания напредък по отношение на провеждането на свободни и прозрачни парламентарни избори преди края на 2011 г.
      Към днешна дата Съветът на Европейския съюз констатира, че нито един от двата целеви показателя не е изпълнен и съответно реши да удължи срока на прилагане на подходящите мерки, предвидени в Решение 2011/465/ЕС, от една страна, и да удължи крайния срок за провеждането на парламентарни избори до края на 2012 г., от друга страна. Неспазването на този срок ще ограничи възможностите за предоставяне на средствата по 10-ия ЕФР.
      Бихме искали да припомним значимостта, която Европейският съюз придава на провеждането в най-кратки срокове и при най-подходящи условия на надеждни, свободни и прозрачни парламентарни избори, които ще отбележат края на прехода в Република Гвинея. Европейският съюз потвърждава ангажимента си да подпомогне организирането на тези избори.
      Уверяваме Ви в подкрепата на Европейския съюз за усилията Ви да гарантирате устойчив икономически растеж и благоденствие на народа на Република Гвинея.
      
         С уважение,
         Съставено в Брюксел на
         
            
               За Съвета
            
            C. ASHTON
            
               Председател
            
         
         
            
               За Комисията
            
            A. PIEBALGS
            
               Член на Комисията